Trivsel blandt prostituerede i Danmark

En rapport fra SFI fra 2011 har undersøgt sundhed og trivsel blandt sexarbejdere på henholdsvis klinik og gade. Den viser store forskelle mellem forholdene for de to grupper.

For eksempel svarer 54 procent af de prostituerede på gaden, at de begyndte at sælge sex for at finansiere misbrug. Det tal er nul for de prostituerede på klinikker, hvor 51 procent svarede, at de begyndte at sælge sex af seksuel nysgerrighed. Det gjaldt ingen af de prostituerede på gaden.

De prostituerede på gaden er ifølge undersøgelsen også mere udsatte for vold. 41 procent i undersøgelsen svarer, at de har oplevet vold en eller flere gange, mens det kun er tre procent af de prostituerede på klinik, der har svaret det.

Der er også flere af de prostituerede på gaden, der har symptomer på depression – her er tallet 75 procent, mens det for prostituerede på klinik er 33 procent.

En tredjedel af de prostituerede på klinik havde overvejet at stoppe inden for det nærmeste år, mens det var 94 procent af de prostituerede på gaden, der gik med den overvejelse.

Kilde: VIVE